Kedves ballagó nyolcadikosok!

Emlékeztek még az első napokra, melyet itt töltöttetek? Első nap izgatott várakozással, talán szorongva léptetek be az iskolába. Tanítóitok sok türelemmel vezettek be titeket a betűk és számok rejtelmeibe. Segítségükkel bővíthettétek ismereteitek körét. Ám nem csak tanítottak, neveltek is titeket. Talán volt, hogy nem hittetek nekik, hogy sokszor haragudtatok rájuk. Mégis, utólag az alsó tagozatos évekre a legtöbben boldogan gondolnak vissza.

Most, hogy elballagtok, talán úgy érzitek, megszabadultok az általános iskola kötöttségeitől, feladataitól. De később már szeretettel, nosztalgiával gondoltok rájuk, mert rájöttök, hogy tanáraitok mindig csak a javatokat akarták. Mindent, amit tettek, értetek tették! Lehet, hogy néhány dologról azt gondoltátok, hogy teljesen felesleges megtanulni. De valamikor biztosan hasznát fogjátok venni.

Várakozással indultatok az úton, amelyen most egy újabb útelágazáshoz értetek. Jegyezzetek meg minden részletet: a táblát, melyre utoljára írtátok fel a Vakáció szót, az osztályotok dekorációját, a padfirkákat. Eljött az idő, hogy más helyen próbáljátok ki magatokat. Megtudjátok, mire elég az itt szerzett tudásotok, tapasztalataitok, ismereteitek.

Eljött az ideje a búcsúnak. A tanáraitoktól, az alsóbb éves diákoktól és legfőképp egymástól. De búcsúztok az épülettől, a számtalan programtól és rendezvénytől, amelyek csak a mi iskolánkra jellemzők. Búcsúztok az osztálytermetektől, a csarnoktól, a tágas iskolaudvartól. Nyolc olyan évtől, amelynél gondtalanabb már nem biztos, hogy lesz az életetekben.

Nyolc évet töltöttetek ebben az iskolában. Búcsúzunk most tőletek mi hetedikesek. Itt hagytok minket. Talán vissza sem fogtok nézni, amikor kiléptek az épület kapuin. De soha ne feledjétek, hogy melyik iskola tanulói voltatok 8 éven át. Ősztől új kihívásokkal kell majd szembenéznetek, amiknek megoldására időnként minden erőtökre, tudásotokra szükségetek lesz. Már nem fog titeket körülvenni iskolánk gondoskodása. Üresebb és csendesebb lesz az iskola nélkületek. Sokáig fogunk emlékezni közös élményeinkre, a kirándulásokra, az iskolabulikra, a virágültetésekre. Szomorúan gondolunk arra, hogy többet nem vagytok az iskola tanulói. Kívánjuk, hogy megtaláljátok számításotokat az új iskolában, hogy sikerüljön az új közösségbe beilleszkednetek és új barátokat szereznetek. Kívánjuk, hogy mindent, amit el szeretnétek érni, sikerüljön!